Η συνάντηση των Αργοναυτών με τις γυναίκες της Λήμνου *(Αργ.* 1.609-909*)*

*Λήμνια κακά:* Ένα τραγικό επεισόδιο στα *Αργοναυτικά* του Απολλώνιου Ρόδιου

(Γ. Βασίλαρος, 10.6.2022)

 *Ἔνθ' ἄμυδις πᾶς δῆμος ὑπερβασίῃσι γυναικῶν*

610 *νηλειῶς δέδμητο παροιχομένῳ λυκάβαντι.*

 *Δὴ γὰρ κουριδίας μὲν ἀπηνήναντο γυναῖκας*

 *ἀνέρες ἐχθήραντες· ἔχον δ' ἐπὶ ληιάδεσσι*

 *τρηχὺν ἔρον, ἃς αὐτοὶ ἀγίνεον ἀντιπέρηθεν*

 *Θρηικίην δηιοῦντες, ἐπεὶ χόλος αἰνὸς ὄπαζε*

615 *Κύπριδος, οὕνεκά μιν γεράων ἐπὶ δηρὸν ἄτισσαν.*

 *Ὢ μέλεαι ζήλοιό τ' ἐπισμυγερῶς ἀκόρητοι,*

 *οὐκ οἶον σὺν τῇσιν ἑοὺς ἔρραισαν ἀκοίτας*

 *ἀμφ' εὐνῇ, πᾶν δ' ἄρσεν ὁμοῦ γένος, ὥς κεν ὀπίσσω*

 *μή τινα λευγαλέοιο φόνου τείσειαν ἀμοιβήν.*

620 *Οἴη δ' ἐκ πασέων γεραροῦ περιφείσατο πατρὸς*

 *Ὑψιπύλεια Θόαντος ὃ δὴ κατὰ δῆμον ἄνασσε·*

 *λάρνακι δ' ἐν κοίλῃ μιν ὕπερθ' ἁλὸς ἧκε φέρεσθαι,*

 *αἴ κε φύγῃ. Καὶ τὸν μὲν ἐς Οἰνοίην ἐρύσαντο*

 *πρόσθεν, ἀτὰρ Σίκινόν γε μεθύστερον αὐδηθεῖσαν*

625 *νῆσον, ἐπακτῆρες, Σικίνου ἄπο, τόν ῥα Θόαντι*

 *Νηιὰς Οἰνοίη Νύμφη τέκεν εὐνηθεῖσα.*

 *Τῇσι δὲ βουκολίαι τε βοῶν χάλκειά τε δύνειν*

 *τεύχεα πυροφόρους τε διατμήξασθαι ἀρούρας*

 *ῥηίτερον πάσῃσιν Ἀθηναίης πέλεν ἔργων,*

630 *οἷς αἰεὶ τὸ πάροιθεν ὁμίλεον. Ἀλλὰ γὰρ ἔμπης*

 *ἦ θαμὰ δὴ πάπταινον ἐπὶ πλατὺν ὄμμασι πόντον*

––––––––––––

**627** βουκολίαι τε cum Merkel scripsi : βουκόλιαί τε editores

 *δείματι λευγαλέῳ, ὁπότε Θρήικες ἴασι.*

 *Τῶ καὶ ὅτ' ἐγγύθι νήσου ἐρεσσομένην ἴδον Ἀργώ,*

 *αὐτίκα πασσυδίῃ πυλέων ἔκτοσθε Μυρίνης*

635 *δήια τεύχεα δῦσαι ἐς αἰγιαλὸν προχέοντο,*

 *Θυάσιν ὠμοβόροις ἴκελαι· φὰν γάρ που ἱκάνειν*

 *Θρήικας. Ἡ δ' ἅμα τῇσι Θοαντιὰς Ὑψιπύλεια*

 *δῦν' ἐνὶ τεύχεσι πατρός. Ἀμηχανίῃ δ' ἔσχοντο*

 *ἄφθογγοι, τοῖόν σφιν ἐπὶ δέος ᾐωρεῖτο.*

640 *Τείως δ' αὖτ' ἐκ νηὸς ἀριστῆες προέηκαν*

 *Αἰθαλίδην κήρυκα θοόν, τῷ πέρ τε μέλεσθαι*

 *ἀγγελίας καὶ σκῆπτρον ἐπέτραπον Ἑρμείαο*

 *σφωιτέροιο τοκῆος, ὅς οἱ μνῆστιν πόρε πάντων*

 *ἄφθιτον. Οὐδ' ἔτι νῦν περ ἀποιχομένου Ἀχέροντος*

645 *δίνας ἀπροφάτους ψυχὴν ἐπιδέδρομε λήθη·*

 *ἀλλ' ἥ γε ἔμπεδον αἰὲν ἀμειβομένη μεμόρηται,*

 *ἄλλοθ' ὑποχθονίοις ἐναρίθμιος, ἄλλοτ' ἐς αὐγὰς*

 *ἠελίου ζωοῖσι μετ' ἀνδράσιν. Ἀλλὰ τί μύθους*

 *Αἰθαλίδεω χρειώ με διηνεκέως ἀγορεύειν;*

650 *Ὅς ῥα τόθ' Ὑψιπύλην μειλίξατο δέχθαι ἰόντας*

 *ἤματος ἀνομένοιο διὰ κνέφας. Οὐδὲ μὲν ἠοῖ*

 *πείσματα νηὸς ἔλυσαν ἐπὶ πνοιῇ Βορέαο.*

 *Λημνιάδες δὲ γυναῖκες ἀνὰ πτόλιν ἷζον ἰοῦσαι*

 *εἰς ἀγορήν· αὐτὴ γὰρ ἐπέφραδεν Ὑψιπύλεια.*

655 *Καί ῥ' ὅτε δὴ μάλα πᾶσαι ὁμιλαδὸν ἠγερέθοντο,*

 *αὐτίκ' ἄρ' ἥ γ' ἐνὶ τῇσιν ἐποτρύνουσ' ἀγόρευεν·*

 *" Ὦ φίλαι, εἰ δ' ἄγε δὴ μενοεικέα δῶρα πόρωμεν*

 *ἀνδράσιν, οἷά τ' ἔοικεν ἄγειν ἐπὶ νηὸς ἔχοντας,*

 *ἤια καὶ μέθυ λαρόν, ἵν' ἔμπεδον ἔκτοθι πύργων*

660 *μίμνοιεν, μηδ' ἄμμε κατὰ χρειὼ μεθέποντες*

––––––––––––

**638** ἔσχοντο Meineke : ἐχέοντο Ω \*ΣL : ἐκέχυντο D : ἐγένοντο Laur. gr. 32.45 : ἐνέχοντο Platt : εἴχοντο Campbell

 *ἀτρεκέως γνώωσι, κακὴ δ' ἐπὶ πολλὸν ἵκηται*

 *βάξις, ἐπεὶ μέγα ἔργον ἐρέξαμεν· οὐδέ τι πάμπαν*

 *θυμηδὲς καὶ τοῖσι τόγ' ἔσσεται, εἴ κε δαεῖεν.*

 *Ἡμετέρη μὲν νῦν τοίη παρενήνοθε μῆτις·*

665 *ὑμέων δ' εἴ τις ἄρειον ἔπος μητίσεται ἄλλῃ,*

 *ἐγρέσθω· τοῦ γάρ τε καὶ εἵνεκα δεῦρο κάλεσσα."*

 *Ὣς ἄρ' ἔφη, καὶ θῶκον ἐφίζανε πατρὸς ἑοῖο*

 *λάινον. Αὐτὰρ ἔπειτα φίλη τροφὸς ὦρτο Πολυξώ,*

 *γήραϊ δὴ ῥικνοῖσιν ἐπισκάζουσα πόδεσσι,*

670 *βάκτρῳ ἐρειδομένη, πέρι δὲ μενέαιν' ἀγορεῦσαι·*

 *τῇ καὶ παρθενικαὶ πίσυρες σχεδὸν ἑδριόωντο*

 *ἀδμῆτες, λευκῇσιν ἐπιχνοάουσαι ἐθείραις.*

 *Στῆ δ' ἄρ' ἐνὶ μέσσῃ ἀγορῇ, ἀνὰ δ' ἔσχεθε δειρὴν*

 *ἦκα μόλις κυφοῖο μεταφρένου, ὧδέ τ' ἔειπε·*

675 *"Δῶρα μέν, ὡς αὐτῇ περ ἐφανδάνει Ὑψιπυλείῃ,*

 *πέμπωμεν ξείνοισιν, ἐπεὶ καὶ ἄρειον ὀπάσσαι.*

 *῎Υμμι γε μὴν τίς μῆτις ἐπαυρέσθαι βιότοιο.*

 *αἴ κεν ἐπιβρίσῃ Θρῆιξ στρατὸς ἠέ τις ἄλλος*

 *δυσμενέων, ἅ τε πολλὰ μετ' ἀνθρώποισι πέλονται,*

680 *ὡς καὶ νῦν ὅδ' ὅμιλος ἀνωίστως ἐφίκανεν;*

 *Εἰ δὲ τὸ μὲν μακάρων τις ἀποτρέποι, ἄλλα δ' ὀπίσσω*

 *μυρία δηιοτῆτος ὑπέρτερα πήματα μίμνει.*

 *Εὖτ' ἂν δὴ γεραραὶ μὲν ἀποφθινύθωσι γυναῖκες,*

 *κουρότεραι δ' ἄγονοι στυγερὸν ποτὶ γῆρας ἵκησθε,*

685 *πῶς τῆμος βώσεσθε, δυσάμμοροι; Ἦε βαθείαις*

 *αὐτόματοι βόες ὔμμιν ἐνιζευχθέντες ἀρούραις*

 *γειοτόμον νειοῖο διειρύσσουσιν ἄροτρον,*

 *καὶ πρόκα τελλομένου ἔτεος στάχυν ἀμήσονται;*

 *Ἦ μὲν ἐγών, εἰ καί με τὰ νῦν ἔτι πεφρίκασι*

690 *Κῆρες, ἐπερχόμενόν που ὀίομαι εἰς ἔτος ἤδη*

 *γαῖαν ἐφέσσεσθαι, κτερέων ἀπὸ μοῖραν ἑλοῦσα*

––––––––––––

**666** ἐγρέσθω Ω : εἰρέσθω Maas **683** ἀποφθινύθωσι WO : ἀποφθινύθουσι Ω

 *αὔτως ᾗ θέμις ἐστί, πάρος κακότητι πελάσσαι.*

 *Ὁπλοτέρῃσι δὲ πάγχυ τάδε φράζεσθαι ἄνωγα·*

 *νῦν γὰρ δὴ παρὰ ποσσὶν ἐπήβολός ἐστ' ἀλεωρή,*

695 *εἴ κεν ἐπιτρέψητε δόμους καὶ ληίδα πᾶσαν*

 *ὑμετέρην ξείνοισι καὶ ἀγλαὸν ἄστυ μέλεσθαι."*

 *Ὣς ἔφατ'· ἐν δ' ἀγορῇ πλῆτο θρόου· εὔαδε γάρ σφι*

 *μῦθος. Ἀτὰρ μετὰ τήν γε παρασχεδὸν αὖτις ἀνῶρτο*

 *Ὑψιπύλη καὶ τοῖον ὑποβλήδην ἔπος ηὔδα·*

700 *" Εἰ μὲν δὴ πάσῃσιν ἐφανδάνει ἥδε μενοινή,*

 *ἤδη κεν μετὰ νῆα καὶ ἄγγελον ὀτρύναιμι."*

 *Ἦ ῥα, καὶ Ἰφινόην προσεφώνεεν ἆσσον ἐοῦσαν·*

 *" Ὄρσο μοι, Ἰφινόη, τοῦδ' ἀνέρος ἀντιόωσα*

 *ἡμέτερον δὲ μολεῖν ὅς τις στόλου ἡγεμονεύει,*

705 *ὄφρα τί οἱ δήμοιο ἔπος θυμηδὲς ἐνίσπω·*

 *καὶ δ' αὐτοὺς γαίης τε καὶ ἄστεος, αἴ κ' ἐθέλωσι,*

 *κέκλεο θαρσαλέως ἐπιβαινέμεν εὐμενέοντας."*

 *Ἦ καὶ ἔλυσ' ἀγορήν· μετὰ δ' εἰς ἑὸν ὦρτο νέεσθαι.*

 *Ὣς δὲ καὶ Ἰφινόη Μινύας ἵκεθ'. Οἱ δ' ἐρέεινον*

710 *χρεῖος ὅ τι φρονέουσα μετήλυθεν· ὦκα δὲ τούς γε*

 *πασσυδίῃ μύθοισι προσέννεπεν ἐξερέοντας·*

 *"Κούρη τοί μ' ἐφέηκε Θοαντιὰς ἐνθάδ' ἰοῦσαν*

 *Ὑψιπύλη καλέειν νηὸς πρόμον ὅς τις ὄρωρεν,*

 *ὄφρα τί οἱ δήμοιο ἔπος θυμηδὲς ἐνίσπῃ·*

715 *καὶ δ' αὐτοὺς γαίης τε καὶ ἄστεος, αἴ κε ἐθέλητε,*

 *κέκλεται αὐτίκα νῦν ἐπιβαινέμεν εὐμενέοντας."*

 *Ὣς ἄρ' ἔφη, πάντεσσι δ' ἐναίσιμος ἥνδανε μῦθος·*

 *Ὑψιπύλην δ' εἴσαντο καταφθιμένοιο Θόαντος*

 *τηλυγέτην γεγαυῖαν ἀνασσέμεν. Ὦκα δὲ τόν γε*

720 *πέμπον ἴμεν, καὶ δ' αὐτοὶ ἐπεντύνοντο νέεσθαι.*

––––––––––––

**692** ᾗ Fränkel : ἧ ASE : ἢ L : ἣ Ardizzoni et denuo Vian **702** Ἰφινόην Π7 Ω : ἀμφίπολον Maas προσεφώνεεν Π7 : μετεφώνεεν Ω

 *Αὐτὰρ ὅ γ' ἀμφ' ὤμοισι, θεᾶς Ἰτωνίδος ἔργον,*

 *δίπλακα πορφυρέην περονήσατο, τήν οἱ ὄπασσε*

 *Παλλάς, ὅτε πρῶτον δρυόχους ἐπεβάλλετο νηὸς*

 *Ἀργοῦς καὶ κανόνεσσι δάε ζυγὰ μετρήσαθαι.*

725 *Τῆς μὲν ῥηίτερόν κεν ἐς ἠέλιον ἀνιόντα*

 *ὄσσε βάλοις ἢ κεῖνο μεταβλέψειας ἔρευθος·*

 *δὴ γάρ τοι μέσση μὲν ἐρευθήεσσα τέτυκτο,*

 *ἄκρα δὲ πορφυρέη πάντῃ πέλεν. Ἐν δ' ἄρ' ἑκάστῳ*

 *τέρματι δαίδαλα πολλὰ διακριδὸν εὖ ἐπέπαστο.*

730 *Ἐν μὲν ἔσαν Κύκλωπες ἐπ' ἀφθίτῳ ἥμενοι ἔργῳ,*

 *Ζηνὶ κεραυνὸν ἄνακτι πονεύμενοι· ὃς τόσον ἤδη*

 *παμφαίνων ἐτέτυκτο, μιῆς δ' ἔτι δεύετο μοῦνον*

 *ἀκτῖνος, τὴν οἵ γε σιδερείῃς ἐλάασκον*

 *σφύρῃσιν, μαλεροῖο πυρὸς ζείουσαν ἀυτμήν.*

735 *Ἐν δὲ ἔσαν Ἀντιόπης Ἀσωπίδος υἱέε δοιώ,*

 *Ἀμφίων καὶ Ζῆθος. Ἀπύργωτος δ' ἔτι Θήβη*

 *κεῖτο πέλας, τῆς οἵ γε νέον βάλλοντο δομαίους*

 *ἱέμενοι· Ζῆθος μὲν ἐπωμαδὸν ἠέρταζεν*

 *οὔρεος ἠλιβάτοιο κάρη, μογέοντι ἐοικώς·*

740 *Ἀμφίων δ' ἐπὶ οἷ χρυσέῃ φόρμιγγι λιγαίνων*

 *ἤιε, δὶς τόσση δὲ μετ' ἴχνια νίσσετο πέτρη.*

 *Ἑξείης δ' ἤσκητο βαθυπλόκαμος Κυθέρεια*

 *Ἄρεος ὀχμάζουσα θοὸν σάκος· ἐκ δέ οἱ ὤμου*

 *πῆχυν ἐπὶ σκαιὸν ξυνοχὴ κεχάλαστο χιτῶνος*

745 *νέρθε παρὲκ μαζοῖο· τὸ δ' ἀντίον ἀτρεκὲς αὔτως*

 *χαλκείῃ δείκηλον ἐν ἀσπίδι φαίνετ' ἰδέσθαι.*

 *Ἐν δὲ βοῶν ἔσκεν λάσιος νομός· ἀμφὶ δὲ βουσὶ*

 *Τηλεβόαι μάρναντο καὶ υἱέες Ἠλεκτρύωνος,*

 *οἱ μὲν ἀμυνόμενοι, ἀτὰρ οἵ γ' ἐθέλοντες ἀμέρσαι,*

––––––––––––

**721** Ἰτωνίδος EΣL : Τριτωνίδος Ω **723** δρυόχους Ω ΣΩJ : δρυόχοις Fränkel **724** Ἀργοῦς Ω : Ἄργος Fränkel καὶ Ω : τὸν Fränkel **730** ἥμενοι Ω : ἡμμένοι Fränkel

750 *ληισταὶ Τάφιοι· τῶν δ' αἵματι δεύετο λειμὼν*

 *ἑρσήεις, πολέες δ' ὀλίγους βιόωντο νομῆας.*

 *Ἐν δὲ δύω δίφροι πεπονήατο δηριόωντες.*

 *Καὶ τὸν μὲν προπάροιθε Πέλοψ ἴθυνε τινάσσων*

 *ἡνία, σὺν δέ οἱ ἔσκε παραιβάτις Ἱπποδάμεια.*

755 *Τοῦ δὲ μεταδρομάδην ἐπὶ Μυρτίλος ἤλασεν ἵππους·*

 *σὺν τῷ δ' Οἰνόμαος, προτενὲς δόρυ χειρὶ μεμαρπώς,*

 *ἄξονος ἐν πλήμνῃσι παρακλιδὸν ἀγνυμένοιο*

 *πῖπτεν, ἐπεσσύμενος Πελοπήια νῶτα δαΐξαι.*

 *Ἐν καὶ Ἀπόλλων Φοῖβος ὀιστεύων ἐτέτυκτο,*

760 *βούπαις, οὔ πω πολλός, ἑὴν ἐρύοντα καλύπτρης*

 *μητέρα θαρσαλέως Τιτυὸν μέγαν, ὅν ῥ' ἔτεκέν γε*

 *δῖ' Ἐλάρη, θρέψεν δὲ καὶ ἂψ ἐλοχεύσατο Γαῖα.*

 *Ἐν καὶ Φρίξος ἔην Μινυήιος, ὡς ἐτεόν περ*

 *εἰσαΐων κριοῦ, ὁ δ' ἄρ' ἐξενέποντι ἐοικώς.*

765 *Κείνους κ' εἰσορόων ἀκέοις ψεύδοιό τε θυμόν,*

 *ἐλπόμενος πυκινήν τιν' ἀπὸ σφείων ἐσακοῦσαι*

 *βάξιν, ὅτευ καὶ δηρὸν ἐπ' ἐλπίδι θηήσαιο.*

 *Τοῖ' ἄρα δῶρα θεᾶς Ἰτωνίδος ἦεν Ἀθήνης.*

 *Δεξιτερῇ δ' ἕλεν ἔγχος ἑκηβόλον, ὅ ῥ' Ἀταλάντη*

770 *Μαινάλῳ ἔν ποτέ οἱ ξεινήιον ἐγγυάλιξε,*

 *πρόφρων ἀντομένη· πέρι γὰρ μενέαινεν ἕπεσθαι*

 *τὴν ὁδόν. Ἀλλὰ γὰρ αὐτὸς ἑκὼν ἀπερήτυε κούρην,*

 *δεῖσεν δ' ἀργαλέας ἔριδας φιλότητος ἕκητι.*

 *Βῆ δ' ἴμεναι προτὶ ἄστυ, φαεινῷ ἀστέρι ἶσος,*

775 *ὅν ῥά τε νηγατέῃσιν ἐεργόμεναι καλύβῃσι*

 *νύμφαι θηήσαντο δόμων ὕπερ ἀντέλλοντα,*

 *καί σφισι κυανέοιο δι' ἠέρος ὄμματα θέλγει*

––––––––––––

**755** τοῦ Maas : τὸν Ω sch. Pind. *Ol*. 1.122b : τῷ Tzetzes ad Lycophr. 157 ἤλασεν Ω sch. Pind. *Ol*. 1.122b Tzetzes ad Lycophr. 157 : ἤλαεν Platt **767** ὅτου West (ὅτευ corr. Fränkel) : ὅ Ω δηρὸν Ω : δηρόν περ S : δηρόν νυν E **777** ἠέρος Ω \*ΣJ : αἰθέρος Π8

 *καλὸν ἐρευθόμενος, γάνυται δέ τε ἠιθέοιο*

 *παρθένος ἱμείρουσα μετ' ἀλλοδαποῖσιν ἐόντος*

780 *ἀνδράσιν, ᾧ καί μιν μνηστὴν κομέωσι τοκῆες·*

 *τῷ ἴκελος προπόλοιο κατὰ στίβον ἤιεν ἥρως.*

 *Καί ῥ' ὅτε δὴ πυλέων τε καὶ ἄστεος ἐντὸς ἔβησαν,*

 *δημότεραι μὲν ὄπισθεν ἐπεκλονέοντο γυναῖκες*

 *γηθόσυναι ξείνῳ· ὁ δ' ἐπὶ χθονὸς ὄμματ' ἐρείσας*

785 *νίσσετ' ἀπηλεγέως, ὄφρ' ἀγλαὰ δώμαθ' ἵκανεν*

 *Ὑψιπύλης. Ἄνεσαν δὲ θύρας προφανέντι θεράπναι*

 *δικλίδας, εὐτύκτοισιν ἀρηρεμένας σανίδεσσιν·*

 *ἔνθα μιν Ἰφινόη κλισμῷ ἔνι παμφανόωντι*

 *ἐσσυμένως καλῆς διὰ παστάδος εἷσεν ἄγουσα*

790 *ἀντία δεσποίνης. Ἡ δ' ἐγκλιδὸν ὄσσε βαλοῦσα*

 *παρθενικὰς ἐρύθηνε παρηίδας· ἔμπα δὲ τόν γε*

 *αἰδομένη μύθοισι προσέννεπεν αἱμυλίοισι·*

 *"Ξεῖνε, τίη μίμνοντες ἐπὶ χρόνον ἔκτοθι πύργων*

 *ἧσθ' αὔτως, ἐπεὶ οὐ μὲν ὑπ' ἀνδράσι ναίεται ἄστυ,*

795 *ἀλλὰ Θρηικίης ἐπινάστιοι ἠπείροιο*

 *πυροφόρους ἀρόωσι γύας; Κακότητα δὲ πᾶσαν*

 *ἐξερέω νημερτές, ἵν' εὖ γνοίητε καὶ αὐτοί.*

 *Εὖτε Θόας ἀστοῖσι πατὴρ ἐμὸς ἐμβασίλευε,*

 *τηνίκα Θρηικίην οἵ τ' ἀντία ναιετάουσι*

800 *δήμου ἀπορνύμενοι λαοὶ πέρθεσκον ἐπαύλους*

 *ἐκ νηῶν, αὐτῇσι δ' ἀπείρονα ληίδα κούραις*

 *δεῦρ' ἄγον. Οὐλομένης δὲ θεᾶς πορσύνετο μῆνις*

 *Κύπριδος, ἥ τέ σφιν θυμοφθόρον ἔμβαλεν ἄτην·*

 *δὴ γὰρ κουριδίας μὲν ἀπέστυγον ἔκ τε μελάθρων*

805 *ᾗ ματίῃ εἴξαντες ἀπεσσεύοντο γυναῖκας,*

 *αὐτὰρ ληιάδεσσι δορικτήταις παρίαυον,*

 *σχέτλιοι. Ἦ μὲν δηρὸν ἐτέτλαμεν, εἴ κέ ποτ' αὖτις*

––––––––––––

**781** προ]πόλοιο Π8 Wilamowitz : πρὸ πόληος Ω κατ[ὰ στίβον Π8 : ἀνὰ στίβον SE ΣLJlem : ἀναστείβων LA \*ΣAgl **791** παρθενικὰς Ω : παρθενίας Ardizzoni : παρθενικὴ Fränkel **799** Θρηικίην Ω : Θρηικίης WO : Θρηικίους Fränkel **800** δήμου Ω : Λήμνου Sanctamandus et Pierson ἐπαύλους Π9sl : ἐπαύλεις S : ἐναύλους Π9 *m* ΣAJlem **802** οὐλομένης Ω ΣΩJ : οὐλομένη Fränkel μῆνις Π9sl L2sl C : μῆτις Π9 Ω

 *ὀψὲ μεταστρέψωσι νόον· τὸ δὲ διπλόον αἰεὶ*

 *πῆμα κακὸν προύβαινεν. Ἀτιμάζοντο δὲ τέκνα*

810 *γνήσι' ἐνὶ μεγάροις, σκοτίη δ' ἀνέτελλε γενέθλη·*

 *αὔτως δ' ἀδμῆτές τε κόραι χῆραί τ' ἐπὶ τῇσι*

 *μητέρες ἂμ πτολίεθρον ἀτημελέως ἀλάληντο.*

 *Οὐδὲ πατὴρ ὀλίγον περ ἑῆς ἀλέγιζε θυγατρός,*

 *εἰ καὶ ἐν ὀφθαλμοῖσι δαϊζομένην ὁρόῳτο*

815 *μητρυιῆς ὑπὸ χερσὶν ἀτασθάλου· οὐδ' ἀπὸ μητρὸς*

 *λώβην ὡς τὸ πάροιθεν ἀεικέα παῖδες ἄμυνον,*

 *οὐδὲ κασιγνήτοισι κασιγνήτη μέλε θυμῷ.*

 *Ἀλλ' οἶαι κοῦραι ληίτιδες ἔν τε δόμοισιν*

 *ἔν τε χοροῖς ἀγορῇ τε καὶ εἰλαπίνῃσι μέλοντο,*

820 *εἰσόκε τις θεὸς ἄμμιν ὑπέρβιον ἔμβαλε θάρσος*

 *ἂψ ἀναερχομένους Θρῃκῶν ἄπο μηκέτι πύργοις*

 *δέχθαι, ἵν' ἢ φρονέοιεν ἅπερ θέμις, ἠέ πῃ ἄλλῃ*

 *αὐταῖς ληιάδεσσιν ἀφορμηθέντες ἵκοιντο.*

 *Οἱ δ' ἄρα θεσσάμενοι παίδων γένος ὅσσον ἔλειπτο*

825 *ἄρσεν ἀνὰ πτολίεθρον, ἔβαν πάλιν ἔνθ' ἔτι νῦν περ*

 *Θρηικίης ἄροσιν χιονώδεα ναιετάουσι.*

 *Τῶ ὑμεῖς στρωφᾶσθ' ἐπιδήμιοι. Εἰ δέ κεν αὖθι*

 *ναιετάειν ἐθέλοις καί τοι ἅδοι, ἦ τ' ἂν ἔπειτα*

 *πατρὸς ἐμεῖο Θόαντος ἔχοις γέρας. Οὐδέ σ' ὀίω*

830 *γαῖαν ὀνόσσεσθαι· περὶ γὰρ βαθυλήιος ἄλλων*

 *νήσων Αἰγαίῃ ὅσαι εἰν ἁλὶ ναιετάουσιν.*

 *Ἀλλ' ἄγε νῦν ἐπὶ νῆα κιὼν ἑτάροισιν ἐνίσπες*

 *μύθους ἡμετέρους, μηδ' ἔκτοθι μίμνε πόληος."*

 *Ἴσκεν, ἀμαλδύνουσα φόνου τέλος οἷον ἐτύχθη*

––––––––––––

**810** ἀνέτελλε Ω : ἄρα θάλλε Fränkel **811** τε κόραι SE : τε κόροι LA : τε κούραι C : κοῦραι Rzach **821** ἀναερχομένους S : ἀνερχομένους LA : ἐπανερχομένους E

835 *ἀνδράσιν· αὐτὰρ ὁ τήν γε παραβλήδην προσέειπεν·*

 *" Ὑψιπύλη, μάλα κεν θυμηδέος ἀντιάσαιμεν*

 *χρησμοσύνης ἣν ἄμμι σέθεν χατέουσιν ὀπάζεις·*

 *εἶμι δ' ὑπότροπος αὖτις ἀνὰ πτόλιν, εὖτ' ἂν ἕκαστα*

 *ἐξείπω κατὰ κόσμον. Ἀνακτορίη δὲ μελέσθω*

840 *σοί γ' αὐτῇ καὶ νῆσος· ἔγωγε μὲν οὐκ ἀθερίζων*

 *χάζομαι, ἀλλά με λυγροὶ ἐπισπέρχουσιν ἄεθλοι."*

 *Ἦ καὶ δεξιτερῆς χειρὸς θίγεν. Αἶψα δ' ὀπίσσω*

 *βῆ ῥ' ἴμεν· ἀμφὶ δὲ τόν γε νεήνιδες ἄλλοθεν ἄλλαι*

 *μυρίαι εἱλίσσοντο κεχαρμέναι, ὄφρα πυλάων*

845 *ἐξέμολεν. Μετέπειτα δ' ἐυτροχάλοισιν ἀμάξαις*

 *ἀκτὴν εἰσανέβαν ξεινήια πολλὰ φέρουσαι,*

 *μῦθον ὅτ' ἤδη πάντα διηνεκέως ἀγόρευσε*

 *τόν ῥα καλεσσαμένη διεπέφραδεν Ὑψιπύλεια.*

 *Καὶ δ' αὐτοὺς ξεινοῦσθαι ἐπὶ σφεὰ δώματα' ἄγεσκον*

850 *ῥηιδίως· Κύπρις γὰρ ἐπὶ γλυκὺν ἵμερον ὦρσεν*

 *Ἡφαίστοιο χάριν πολυμήτιος, ὄφρα κεν αὖτις*

 *ναίηται μετόπισθεν ἀκήρατος ἀνδράσι Λῆμνος.*

 *Ἔνθ' ὁ μὲν Ὑψιπύλης βασιλήιον ἐς δόμον ὦρτο*

 *Αἰσονίδης· οἱ δ' ἄλλοι, ὅπῃ καὶ ἔκυρσαν ἕκαστος,*

855 *Ἡρακλῆος ἄνευθεν· ὁ γὰρ παρὰ νηὶ λέλειπτο*

 *αὐτὸς ἑκὼν παῦροί τε διακρινθέντες ἑταῖροι.*

 *Αὐτίκα δ' ἄστυ χοροῖσι καὶ εἰλαπίνῃσι γεγήθει*

 *καπνῷ κνισήεντι περίπλεον· ἔξοχα δ' ἄλλων*

 *ἀθανάτων Ἥρης υἷα κλυτὸν ἠδὲ καὶ αὐτὴν*

860 *Κύπριν ἀοιδῇσιν θυέεσσί τε μειλίσσοντο.*

 *Ἀμβολίη δ' εἰς ἦμαρ ἀεὶ ἐξ ἤματος ἦεν*

 *ναυτιλίης· δηρὸν δ' ἂν ἐλίνυον αὖθι μένοντες,*

 *εἰ μὴ ἀολλίσσας ἑτάρους ἀπάνευθε γυναικῶν*

 *Ἡρακλέης τοίοισιν ἐνιπτάζων μετέειπε·*

––––––––––––

**849** σφεὰ Fränkel : σφέα Ω ΣJ

865 *"Δαιμόνιοι, πάτρης ἐμφύλιον αἷμ' ἀποέργει*

 *ἡμέας; Ἦε γάμων ἐπιδευέες ἐνθάδ' ἔβημεν*

 *κεῖθεν, ὀνοσσάμενοι πολιήτιδας; Αὖθι δ' ἕαδε*

 *ναίοντας λιπαρὴν ἄροσιν Λήμνοιο ταμέσθαι;*

 *Οὐ μὰν ἐυκλειεῖς γε σὺν ὀθνείῃσι γυναιξὶν*

870 *ἐσσόμεθ' ὧδ' ἐπὶ δηρὸν ἐελμένοι· οὐδέ τι κῶας*

 *αὐτόματον δώσει τις ἑλὼν θεὸς εὐξαμένοισιν.*

 *Ἴομεν αὖτις ἕκαστοι ἐπὶ σφεά· τὸν δ' ἐνὶ λέκτροις*

 *Ὑψιπύλης εἰᾶτε πανήμερον, εἰσόκε Λῆμνον*

 *παισὶν ἐπανδρώσῃ μεγάλη τέ ἑ βάξις ἵκηται."*

875 *Ὣς νείκεσσεν ὅμιλον· ἐναντία δ' οὔ νύ τις ἔτλη*

 *ὄμματ' ἀνασχεθέειν οὐδὲ προτιμυθήσασθαι·*

 *ἀλλ' αὔτως ἀγορῆθεν ἐπαρτίζοντο νέεσθαι*

 *σπερχόμενοι. Ταὶ δέ σφιν ἐπέδραμον, εὖτ' ἐδάησαν.*

 *Ὡς δ' ὅτε λείρια καλὰ περιβρομέουσι μέλισσαι*

880 *πέτρης ἐκχύμεναι σιμβληίδος, ἀμφὶ δὲ λειμὼν*

 *ἑρσήεις γάνυται, ταὶ δὲ γλυκὺν ἄλλοτε ἄλλον*

 *καρπὸν ἀμέργουσιν πεποτημέναι· ὣς ἄρα ταί γε*

 *ἐνδυκὲς ἀνέρας ἀμφὶ κινυρόμεναι προχέοντο*

 *χερσὶ δὲ καὶ μύθοισιν ἐδεικανόωντο ἕκαστον,*

885 *εὐχόμεναι μακάρεσσιν ἀπήμονα νόστον ὀπάσσαι.*

 *Ὣς δὲ καὶ Ὑψιπύλη ἠρήσατο χεῖρας ἑλοῦσα*

 *Αἰσονίδεω, τὰ δέ οἱ ῥέε δάκρυα χήτει ἰόντος·*

 *"Νίσεο, καί σε θεοὶ σὺν ἀπηρέσιν αὖτις ἑταίροις*

 *χρύσειον βασιλῆι δέρος κομίσειαν ἄγοντα,*

890 *αὔτως ὡς ἐθέλεις καί τοι φίλον. Ἥδε δὲ νῆσος*

 *σκῆπτρά τε πατρὸς ἐμεῖο παρέσσεται, ἢν καὶ ὀπίσσω*

 *δή ποτε νοστήσας ἐθέλῃς ἄψορρον ἱκέσθαι·*

––––––––––––

**871** ἑλὼν Ω ΣΩJ (Ap. Rh. 2.333-334a) : om. E : ἑλεῖν Fränkel  **874** ἵκηται Ω : ἔχῃσιν Fränkel : ἕληται Erbse **883** ἐνδυκὲς Et. Gen. s.v. ἀμφικινυρόμεναι : ἐνδυκέως Ω ΣΩ **888** ἀπηρέσιν [-ήρεσιν Et. Gen.] Et. M. s.v. ἀπηρής : ἀπήμοσιν Ω

 *ῥηιδίως δ' ἂν ἑοῖ καὶ ἀπείρονα λαὸν ἀγείραις*

 *ἄλλων ἐκ πολίων. Ἀλλ' οὐ σύ γε τήνδε μενοινὴν*

895 *σχήσεις, οὔτ' αὐτὴ προτιόσσομαι ὧδε τελεῖσθαι.*

 *Μνώεο μήν, ἀπεών περ ὁμῶς καὶ νόστιμος ἤδη,*

 *Ὑψιπύλης· λίπε δ' ἧμιν ἔπος, τό κεν ἐξανύσαιμι*

 *πρόφρων, ἢν ἄρα δή με θεοὶ δώωσι τεκέσθαι."*

 *Τὴν δ' αὖτ' Αἴσονος υἱὸς ἀγαιόμενος προσέειπεν·*

900 *" Ὑψιπύλη, τὰ μὲν οὕτω ἐναίσιμα πάντα γένοιτο*

 *ἐκ μακάρων· τύνη δ' ἐμέθεν πέρι θυμὸν ἀρείω*

 *ἴσχαν', ἐπεὶ πάτρην μοι ἅλις Πελίαο ἕκητι*

 *ναιετάειν· μοῦνόν με θεοὶ λύσειαν ἀέθλων.*

 *Εἰ δ' οὔ μοι πέπρωται ἐς Ἑλλάδα γαῖαν ἱκέσθαι*

905 *τηλοῦ ἀναπλώοντι, σὺ δ' ἄρσενα παῖδα τέκηαι,*

 *πέμπε μιν ἡβήσαντα Πελασγίδος ἔνδον Ἰωλκοῦ*

 *πατρί τ' ἐμῷ καὶ μητρὶ δύης ἄκος, ἢν ἄρα τούς γε*

 *τέτμῃ ἔτι ζώοντας, ἵν' ἄνδιχα τοῖο ἄνακτος*

 *σφοῖσιν πορσύνωνται ἐφέστιοι ἐν μεγάροισιν."*